
KAMIČAK  d.o.o. - za upravljanje parkiralištima Sinj

LUKA 7, Sinj 21230

Tel/fax: 021/821-514

e-mail: kamicak@kamicak.hr
OIB-15016003634

       Ž.R. HR7924070001100573629      

Na temelju članka 6. Zakona o zakupu i kupoprodaji poslovnog prostora („Narodne novine“ broj: 125/11, 64/15, 112/18 ), u svezi s člankom 48. Zakona o lokalnoj i područnoj ( regionalnoj) samoupravi („NN“ br. 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12, 19/13, 137/15,123/17, 98/19, 144/20), članka 4. Odluke o zakupu i kupoprodaji poslovnog prostora („Službeni glasnik Grada Sinja“ broj 5/22), članka 2. Odluke o kriterijima za određivanje početnog iznosa zakupnine za poslovni prostor u vlasništvu Grada Sinja („Službeni glasnik Grada Sinja“ broj 5/22), članka 52. Statuta Grada Sinja (Službeni glasnik Grada Sinja broj 2/21), direktorica Kamička d.o.o. Marina Cvitković dana 27. rujna 2022. godine, donijela je 

ODLUKU

o raspisivanju javnog natječaja za davanje u zakup poslovnog prostora- ugostiteljskog objekta u sklopu gradske sportske dvorane „Ivica Glavan-Ićo“

I

Daje se u zakup poslovni prostor - ugostiteljski objekt s pratećim sadržajima, u sklopu Gradske sportske dvorane „Ivica Glavan-Ićo“ u Sinju, na čest. zem. 335/1 K.O. Sinj, Z.U. 2541, Trg Gojka Šuška, površine 124,47 m2, koji se sastoji od: caffe bara (108,05 m2), sanitarnog čvora za zaposlene (3,48 m2), spremišta (2,79 m2), površine za smještaj otpada (1,28 m2), hodnika (1,75 m2), sanitarnih čvorova za goste (Ž 3,43 m2 i M 3,69 m2) i to:

- poslovni prostor se daje u zakup na 5 godina s mogućnosti produženja za još 5 godina,

- početna cijena mjesečne zakupnine 8.425,64 kn  (1.118,27 EUR) +PDV)

Početni iznos mjesečne zakupnine je dobijen kao zbroj zakupnine za prvih 50 m2 korisne površine poslovnog prostora, (u izrazu za izračun primjenjuje za koef. djelatnosti kd=1,1, koef.zone kz=5, koef. etaže ke=1, koef. stanja građevine ks=1,50, za osnovnu jediničnu cijenu 10,00 kn/m2) i iznosa zakupnine za preostalih 74,47 m2, na koji se primjenjuje umanjenje od 30%, a sve sukladno članku 2. i Prilogu 1-tablica za izračun početnog iznosa zakupnine, Odluke o kriterijima za određivanje početnog iznosa zakupnine za poslovni prostor u vlasništvu Grada Sinja.

Očevid poslovnog prostora moguć je svakog radnog dana u vremenu od 9:00 do 10:00 sati dok traje natječaj uz prethodnu najavu i dogovor sa Sektorom sportskih objekata.

II

Natjecatelj je dužan uplatiti jamčevinu za poslovni prostor u dvostrukom iznosu početnog mjesečnog iznosa zakupnine (16.851,28 kuna (2.236,55 EUR) + PDV) u korist Kamička d.o.o., na broj računa IBAN: HR7924070001100573629, poziv na broj: HR00 1021 - OIB. 

III

Pravo na sudjelovanje na javnom natječaju imaju fizičke osobe, fizičke osobe-obrtnici, državljani Republike Hrvatske i pravne osobe registrirane u Republici Hrvatskoj.

IV

Natječaj će se provesti prikupljanjem pisanih ponuda.

Pisane ponude na ovaj natječaj podnose se u zatvorenoj omotnici s naznakom „Javni natječaj za zakup poslovnog prostora - ugostiteljskog objekta u sklopu gradske sportske dvorane „Ivica Glavan-Ićo“-ne otvarati“ na adresu: Kamičak d.o.o., Luka 7, 21230 Sinj, i traje 8 dana od dana objave Obavijesti u dnevnom tisku Slobodna Dalmacija.

Isti će se objaviti i na oglasnoj ploči i službenim stranicama Grada Sinja i Kamička d.o.o.

Ponuđena visina zakupnine treba biti izražena u kunama.

Nepravodobne i nepotpune ponude se neće uzimati u obzir i neće se razmatrati.

Ponude stigle nakon roka neće se otvarati i bit će vraćene ponuditeljima.

V

Ponuda mora sadržavati:

· ime i prezime, adresu prebivališta ili boravišta, OIB (ako je ponuditelj fizička osoba – građanin), 

· naziv obrta, ime i prezime vlasnika obrta, OIB, MB obrta (ako je ponuditelj fizička osoba - obrtnik),

· tvrtku/naziv, adresu sjedišta, OIB i MB pravne osobe, ime i prezime te OIB osobe ovlaštene za zastupanje pravne osobe (ako je ponuditelj pravna osoba), 

· oznaku / redni broj poslovnog prostora koji se daje u zakup te opis djelatnosti koju će natjecatelj obavljati u poslovnom prostoru,

· broj računa ponuditelja s nazivom banke kod koje je isti otvoren radi povrata jamčevine,

· ponuđeni iznos mjesečne zakupnine.

Uz prijavu se prilaže:

· preslika važeće osobne iskaznice, ako je ponuditelj fizička osoba (građanin ili obrtnik), odnosno presliku važeće osobne iskaznice osobe ovlaštene za zastupanje, ako je ponuditelj pravna osoba,a ukoliko ponudu u ime ponuditelja daje opunomoćenik, i punomoć za zastupanje,

· izvornik ili ovjereni preslik obrtnice iz koje mora biti vidljivo da je obrtnik registriran za djelatnost koja će se obavljati u poslovnom prostoru koji se daje u zakup, ako je ponuditelj fizička osoba – obrtnik,

· izvornik ili ovjereni preslik Rješenja nadležnog Trgovačkog suda o upisu u sudski registar ili Izvadak iz sudskog registra  iz kojeg mora biti vidljivo da je pravna osoba registrirana za djelatnost koja će se obavljati u poslovnom prostoru koji se daje u zakup, te ime i prezime osobe zakonskog zastupnika pravne osobe, ako je ponuditelj pravna osoba,

· dokaz o uplaćenoj jamčevini za poslovni prostor u iznosu od 16.851,28 kuna (2.236,55 EUR) +PDV,

· izvornik ili ovjerenu presliku BON- a 1 (samo za pravne osobe), ili potvrdu nadležnog tijela da nije u mogućnosti isto dostaviti,

· izvornik ili ovjerenu presliku BON 2 za pravne osobe

· dokaz o prvenstvenom pravu osoba temeljem važećeg Zakona o pravima hrvatskih branitelja iz Domovinskog rata i članova njihovih obitelji, za osobe koje takvo pravo žele ostvariti,

· potvrda da ponuditelj nema nepodmirenih dugovanja prema Gradu Sinju, dokaz o podmirenim ostalim troškovima koji proizlaze iz korištenja prostora (voda, struja i dr.), a koji ne smiju biti stariji od 30 dana od dana otvaranja javnih ponuda,

· potvrda Porezne uprave  o izmirenju obveza prema državnom proračunu i jedinicama lokalne i područne (regionalne) samouprave, sukladno stavku 2. članka 4. Zakona o zakupu i kupoprodaji poslovnog prostora («Narodne novine broj: 125/11, 64/15, 112/18 ),

· izjavu ponuditelja, a za pravne osobe odgovorne osobe, kojom isti potvrđuje, ukoliko njegova ponuda za zakup poslovnog prostora bude najpovoljnija, da će dostaviti jednu bjanko zadužnicu ovjerenu kod javnog bilježnika na prvi veći iznos od  12 mjesečnih zakupnina postignutih na natječaju, a radi osiguranja plaćanja zakupnine. Ukoliko najpovoljniji ponuditelj i odgovorna osoba ponuditelja osobno, ne  dostave navedene zadužnice smatrat će se da je ponuditelj odustao od zaključenja ugovora o zakupu poslovnog prostora, te mu se uplaćena jamčevina neće vratiti,

· rok valjanosti ponude, 

· podatke za potpisnika ugovora o zakupu poslovnog prostora,

· izjavu ponuditelja i odgovorne osobe ponuditelja osobno da prihvaća sve opće i posebne uvjete natječaja,

· izjavu kojom potvrđuje da je upoznat sa stanjem i površinom poslovnog prostora za koji se natječe, te da nema na navedeno nikakvih primjedbi,

· izjavu ponuditelja da je suglasan da se podnošenjem prijave na natječaj mogu prikupljati, obraditi i koristiti njegovi osobni podaci u svrhu za koju su prikupljeni, uz tražene priloge i za javnu objavu na internetskim stranicama i u „Službenom glasilu Grada Sinja“, a sve sukladno Zakonu o provedbi Opće uredbe o zaštiti podataka („NN“ 42/2018) .

Potvrde ne smiju biti starije od 30 dana od objave javnog natječaja.

VI

Ponude će se javno otvarati u dvorani Interpretacijsko-edukacijskog centra Sinjska Alka, Sinj, Put Piketa, dana 12. listopada 2022. godine, u 13,00 sati.

Otvaranju ponuda mogu pristupiti natjecatelji, odnosno njihovi punomoćnici, uz predočenje valjane punomoći za zastupanje (za fizičke osobe punomoć ovjerenu kod javnog bilježnika, a za pravne osobe punomoć potpisanu od zakonskog zastupnika), ako natjecatelj nije u mogućnosti osobno prisustvovati istom. Punomoćnik natjecatelja je dužan dostaviti punomoć Povjerenstvu za provedbu natječaja za zastupanje najkasnije do otvaranja ponuda.

VII

Najpovoljnija ponuda je ona ponuda koja uz ispunjavanje uvjeta ovog natječaja sadrži i najviši ponuđeni iznos mjesečne zakupnine.

VIII

Odluku o izboru najpovoljnijeg natjecatelja, na prijedlog Povjerenstva za davanje u zakup poslovnog prostora, donosi direktorica Kamička d.o.o.

IX

Najpovoljnijem ponuditelju uplaćena jamčevina uračunava se u zakupninu, a ostalim natjecateljima uplaćena jamčevina se vraća u roku 15 dana od dana donošenja Odluke o prihvatu ponude i sklapanju ugovora o zakupu poslovnog prostora.

Uplaćena jamčevina ne vraća se najpovoljnijem natjecatelju ako odustane od ponude, odnosno od sklapanja ugovora o zakupu. 

Smatrat će se da je ponuditelj odustao od sklapanja ugovora o zakupu poslovnog prostora ukoliko prilikom potpisivanja ugovora kod javnog bilježnika ne pruži sredstva osiguranja (dostavi navedenu zadužnicu po izjavi danoj u ponudi na natječaj), te mu se uplaćena jamčevina neće vratiti.

X

Pravo prvenstva na sklapanje ugovora o zakupu poslovnog prostora imaju osobe određene temeljem članka 132. Zakona o  pravima hrvatskih branitelja iz Domovinskog rata i članova njihovih obitelji („NN“ 121/17, 98/19, 84/21), ako ispunjavaju uvjete natječaja i prihvate najviši ponuđeni iznos mjesečne zakupnine, osim u slučajevima iz stavka 5. navedenog članka, odnosno za vrijeme dok traje zakup drugog poslovnog prostora, neovisno po kojoj osnovi je ostvaren.

XI

Zakupnicima koji sklope ugovor na temelju prava prvenstva iz točke X ovog natječaja, neće se odobriti zajednički zakup, niti davanje dijela poslovnog prostora u podzakup.

XII

Obavijest o izboru najpovoljnije ponude dostavlja se svim ponuditeljima u roku 8 dana od dana donošenja odluke, a s najpovoljnijim ponuditeljem ugovor će biti sklopljen najkasnije u roku 30 dana od dana primitka obavijesti o donošenju zaključka Direktorice o prihvatu ponude  ili će u slučaju ne sklapanja ugovora izgubiti pravo na povrat jamčevine. 

Ugovorom će se regulirati uvjeti održavanja i korištenja poslovnog prostora kao i namjena te povećanje ili smanjenje zakupnine koje može uslijediti tijekom trajanja zakupa prema odluci Direktorice. 

XIII

Ugovor o zakupu poslovnog prostora sklapa se kao ovršna isprava i potvrđuje (solemnizira) se kod javnog bilježnika na trošak zakupnika.

Kamičak d.o.o. se obvezuje poslovni prostor predati u posjed izabranom zakupniku u roku od 15 dana od dana sklapanja ugovora o zakupu poslovnog prostora.

XIV

Zakupnina se plaća mjesečno unaprijed i to najkasnije do desetog dana u mjesecu, a u slučaju zakašnjenja zakupodavac ima pravo obračunati zakonsku zateznu kamatu.

Zakupnik poslovnog prostora je u obvezi započeti s plaćanjem ugovorene zakupnine danom zaključenja ugovora o zakupu poslovnog prostora. 

XV

Poslovni prostor se daje u viđenom stanju te ukoliko izabrani ponuditelj nije iskoristio pravo da pregleda poslovni prostor u tijeku natječaja ili nije bio informiran o tome tko koristi prostor, u slučaju odustanka gubi pravo na povrat jamčevine.

XVI

Troškovi uređenja poslovnog prostora i privođenje istog ugovorenoj namjeni spadaju na teret zakupnika bez prava na povrat uloženih sredstava.

Svi ostali troškovi korištenja poslovnog prostora (zajedničkih uređaja i obavljanja usluga u zgradi, struje, vode, komunalne i druge naknade, zajedničke pričuve i sl.) kao i tekuće održavanje poslovnog prostora spadaju na teret zakupnika. 

XVII

Ugovor o zakupu prestaje na način propisan Zakonom i Odlukom o zakupu i kupoprodaji poslovnog prostora Grada Sinja.

XVIII

Direktorica zadržava pravo da bez posebnog obrazloženja po provedenom natječajnom postupku ne prihvati nijednu od zaprimljenih ponuda.

XIX

Dodatne obavijesti mogu se dobiti na tel: 021/821-514 od 12-14 sati svakog radnog dana.

Direktorica:

                                                                                                                          Marina Cvitković

